Predkladacia správa

 
	Vznik Slovenskej republiky v roku 1993 zásadným spôsobom ovplyvnil vzťahy medzi Slovenskom a Slovákmi v zahraničí.
	V rokoch 1968 – 1994 vzťahy medzi Slovenskou republikou a Slovákmi v zahraničí gestorovalo Ministerstvo kultúry SR, ktoré konkrétnymi výkonmi poverovalo ním metodicky riadený Ústav pre zahraničných Slovákov, organizačne začlenený do štruktúry Matice slovenskej. V súvislosti s pripravovanými zmenami v Matici slovenskej na prechod zo štátnej do neštátnej sféry bol v roku 1994 bez vedomia a súhlasu  Ministerstva kultúry vedením Matice slovenskej Ústav zrušený a oblasť kultúrnych stykov prenesená na sekretariát predsedu Matice slovenskej. 
	Ministerstvo kultúry na tento jednostranný krok reagovalo vytvorením vlastnej príspevkovej organizácie Domu zahraničných Slovákov a poverila ju úlohami, ktoré dovtedy vykonával Ústav pre zahraničných Slovákov. 
	V roku 1997 NR SR prijala zákon č. 67/1997 Z. z., ktorým bola odštátnená Matica slovenská a zákon č. 70/1997 Z. z. o zahraničných Slovákoch, ktorý v tomto smere preniesol kompetencie a pôsobnosť ústredných orgánov štátnej správy na Ministerstvo kultúry SR a Ministerstvo zahraničných vecí SR. 
	Neefektívnosť diverzifikovaného modelu systému vzťahov Slovenskej republiky k zahraničným Slovákom vyvolala v roku 1999 začiatok transformácie tohto systému, ktorá v decembri 2001 preniesla úpravou Štatútu splnomocnenca vlády pre zahraničných Slovákov gesciu na podpredsedu vlády SR pre legislatívu a napokon v roku 2002 vyústila do vytvorenia Generálneho sekretariátu pre zahraničných Slovákov pri Úrade vlády SR a novely zákona č. 70/1997 Z. z., ktorá túto pôsobnosť preniesla na Úrad vlády SR. 
	V apríli 2002, keď vláda SR prerokovala a schválila dlhodobú koncepciu činnosti Generálneho sekretariátu pre zahraničných Slovákov, sa Ministerstvo kultúry SR vzdalo gescie nad projektom Dni zahraničných Slovákov v Slovenskej republike a vláda následne uložila splnomocnencovi vlády pre zahraničných Slovákov pripraviť a predložiť na rokovanie vlády návrh upraveného projektu Dni zahraničných Slovákov v Slovenskej republike. Uvedené rozhodnutie vlády plne podporilo svojím uznesením aj Svetové združenie Slovákov v zahraničí, ktoré vzniklo počas Stálej konferencie Slovenská republika a zahraniční Slováci 2002 ako vrcholná reprezentácia Slovákov v zahraničí.
	Predložený návrh upraveného projektu nadväzuje na pozitívne skúsenosti z rokov 1993 – 2000 s tým, že určuje gestora, spôsob realizácie, financovania a periodicitu budúcich Dní zahraničných Slovákov v Slovenskej republike. V prílohe prikladáme základné údaje o doterajších ročníkoch Dní zahraničných Slovákov v Slovenskej republike.